**Detailnejšia informácia k vyhláseným výzvam /písomným vyzvaniam a implementácii národných a veľkých projektov**

*Zameranie vyhlásených výziev/písomných vyzvaní*

V roku 2016 bolo vyhlásených 13 výziev resp. písomných vyzvaní v celkovej hodnote 522 687 004 € za EÚ zdroj, za prioritnú os 1, 4 a 5.

Tabuľka č. 1: Prehľad vyhlásených výziev a pisomných vyzvaní za rok 2016

|  |  |  |  |  |  |  |  |
| --- | --- | --- | --- | --- | --- | --- | --- |
| **P.č.** | **Kód** | **Typ výzvy** | **Typ predkladaných projektov** | **Dátum vyhlásenia** | **Dátum uzavretia** | **Stav** | **Finančné prostriedky vyčlenené na výzvu (zdroj EÚ)** |
| 1 | OPKZP-PO1-SC111-2016-FN | Otvorená | Finančné nástroje | 22.01.2016 | 30.12.2016 | Uzavretá | 57 011 064 |
| 2 | OPKZP-PO4-SC411/421/431-2016-FN | Otvorená | Finančné nástroje | 22.01.2016 | 29.12.2016 | Uzavretá | 37 125 939 |
| 3 | OPKZP-PO5-SC511/512-2016-TP1 | Otvorená | Technická asistencia | 17.02.2016 | - | Vyhlásená | 18 425 391 |
| 4 | OPKZP-PO5-SC511/512-2016-TP2 | Otvorená | Technická asistencia | 17.02.2016 | - | Vyhlásená | 4 531 377 |
| 5 | OPKZP-PO5-SC511/512-2016-TP3 | Otvorená | Technická asistencia | 18.02.2016 | - | Vyhlásená | 19 105 246 |
| 6 | OPKZP-PO5-SC511/512-2016-TP4 | Otvorená | Technická asistencia | 19.02.2016 | - | Vyhlásená | 30 437 987 |
| 7 | OPKZP-PO1-SC111-2016-10 | Otvorená | Dopytovo- orientovaný projekt | 21.03.2016 | 11.07.2016 | Uzavretá | 55 000 000 |
| 8 | OPKZP-PO1-SC111-2016-11 | Otvorená | Dopytovo- orientovaný projekt | 21.03.2016 | 16.09.2016 | Uzavretá | 40 000 000 |
| 9 | OPKZP-PO1-SC111-2016-12 | Otvorená | Dopytovo- orientovaný projekt | 21.03.2016 | - | Vyhlásená | 16 000 000 |
| 10 | OPKZP-PO1-SC131-2016-13 | Otvorená | Dopytovo- orientovaný projekt | 19.04.2016 | - | Vyhlásená | 15 800 000 |
| 11 | OPKZP-PO1-SC141-2016-14 | Uzavretá | Dopytovo- orientovaný projekt | 27.04.2016 | 15.07.2016 | Uzavretá | 89 250 000 |
| 12 | OPKZP-PO1-SC111-2016-15 | Otvorená | Dopytovo- orientovaný projekt | 31.10.2016 | - | Vyhlásená | 40 000 000 |
| 13 | OPKZP-PO1-SC111-2016-16 | Otvorená | Dopytovo- orientovaný projekt | 31.10.2016 | - | Vyhlásená | 100 000 000 |

Z uvedeného počtu 13 výziev resp. písomných vyzvaní bolo 8 vyhlásených na prioritnú os 1, z toho:

* 5 dopytovo orientovaných výziev v rámci IP 1.1, ktoré boli zamerané na podporu triedeného zberu komunálnych odpadov, recyklácie a iných spôsobov zhodnocovania odpadov s celkovou výškou alokácie 251 mil. € zo zdrojov EÚ,
* 1 výzva v rámci IP 1.4, zameraná na znižovanie emisií znečisťujúcich látok zo zdrojov znečisťovania ovzdušia v Košickom regióne, s celkovou výškou alokácie 89 250 000 € zo zdrojov EÚ;
* 1 výzva v rámci IP 1.3, zameraná na monitorovanie druhov a biotopov európskeho významu, s celkovou výškou alokácie 15 800 000 € zo zdrojov EÚ;

V rámci PO4 neboli v r. 2016 vyhlásené nové výzvy, prebiehala však otvorená výzva zameraná na zníženie energetickej náročnosti verejných budov (ŠC 4.3.1), vyhlásená 7.12.2015, v rámci ktorej bola z dôvodu veľkého dopytu navýšená alokácia.

Vyhlásené vyzvania pre finančné nástroje (pre prijímateľa SZRB Asset Management, a.s.) boli zamerané na poskytnutie zdrojov OP KŽP na návratnú formu financovania (napr. prostredníctvom zvýhodnených úverov) pre oblasť odpadového hospodárstva v sume 57 011 064 € za EÚ zdroj a na oblasť energetickej efektívnosti v sume 37 125 939 € za EÚ zdroj.

Vyzvania na predkladanie projektov technickej pomoci (pre prijímateľa MŽP SR, SIEA, MV SR, SAŽP) boli zamerané na financovanie administratívnych kapacít zabezpečujúcich implementáciu OP KŽP (s alokáciou 72,50 mil. €).

Vyzvania na predkladanie národných projektov neboli v sledovanom období vyhlasované. V priebehu roku 2016 bola zabezpečovaná príprava národných projektov v gescii SAŽP a SIEA.

Príprava a vyhlasovanie výziev vychádza z harmonogramu výziev na príslušný rok (rok n), ktorý riadiaci orgán spracováva k novembru predchádzajúceho roka (rok n-1).

Z pohľadu procesných krokov pri vyhlasovaní výziev v prípade, ak dôjde k posunu vyhlásenia výzvy o viac ako 2 mesiace oproti pôvodne plánovanému termínu, je riadiaci orgán povinný predmetný harmonogram výziev aktualizovať. V priebehu roka 2016 došlo k jeho piatim aktualizáciám. Z pôvodného počtu 32 plánovaných výziev s alokáciou v celkovej sume 1,986 mld. € za EÚ zdroj bolo nakoniec vyhlásených 7 výziev v celkovej sume 356,05 mil. €.

Z 32 plánovaných výziev sa MŽP SR týkalo 22 výziev v celkovom objeme 1 416,6 mil. €. Zvyšných 10 plánovaných výziev bolo v kompetencii sprostredkovateľských orgánov, a to MV SR - 4 výzvy, v objeme 194,7 mil. € a SIEA - 6 výziev, v objeme 375 mil. €.

Pôvodný plán vyhlasovania výziev v rámci OP KŽP na rok 2016 tak bol naplnený len približne na 22 % z pohľadu počtu vyhlásených výziev a na 18 % z pohľadu alokácie. Úspešnosť vyhlasovania výziev v kompetencii MŽP SR bola pri počte 7 vyhlásených výziev na úrovni cca 32 % a čo sa týka alokácie na úrovni 25 %.

Čiastočné napĺňanie harmonogramu výziev na rok 2016 bolo ovplyvnené viacerými faktormi. Kým v roku 2015 a 1. polovici roku 2016 boli vyhlasované výzvy, ktoré nadväzovali na oblasti podpory v predchádzajúcom programovom období 2007 – 2013, najmä čo sa týka rezortu životného prostredia, od polovice 2016 boli vyhlasované výzvy na novo podporované aktivity, s čím samozrejme súvisela aj zvýšená náročnosť prípravy týchto výziev. Výrazný sklz v oblasti vyhlasovania výziev bol spôsobený aj nevyhlásením plánovaných výziev zo strany sprostredkovateľských orgánov – MV SR a SIEA, ktoré v roku 2016 nevyhlásili ani jednu výzvu.

*Implementácia veľkých projektov/národných projektov*

*Veľké projekty*

V zozname veľkých projektov v rámci schváleného OP KŽP boli uvedené 3 projekty, ktoré mali byť predmetom tzv. fázovania. Vzhľadom na značný pokrok realizácie 2 projektov: „Intenzifikácia ČOV, odkanalizovanie a zásobovanie pitnou vodou v Trenčianskom regióne“ a „Zásobovanie pitnou vodou a odkanalizovanie obcí v mikroregióne Bodva“ došlo k ich ukončeniu ešte v rámci programového obdobia 2007 - 2013. Na základe uvedeného bude v rámci OP KŽP realizovaný už len 1 veľký projekt, pričom pôjde o dofinancovanie II. fázy projektu „ČOV Sever“. Prvá žiadosť o zmenu tohto projektu, t.j. rozdelenie projektu do fáz, bola predložená EK dňa 25.9.2015 a následne schválená dňa 4.12.2015 Rozhodnutím EK č. C (2015) 8770. Druhá žiadosť o zmenu tohto projektu (aktualizácia na základe stavu projektu k 31.12.2015) bola predložená EK dňa 11.3.2016 a následne schválená dňa 15.6.2016 Rozhodnutím EK č. C (2016) 3749. Návrh oznámenia pre II. fázu projektu bol predložený prijímateľom 3.12.2015 na RO za účelom pripomienkovania a následného schválenia zo strany RO. Dňa 23.12.2015 bolo zo strany RO zverejnené písomné vyzvanie na predloženie žiadosti o poskytnutie nenávratného finančného príspevku na II. fázu veľkého projektu. Oznámenie pre II. fázu projektu bolo zaslané EK 15.6.2016 a EK oznámenie automaticky schválila 16.9.2016. Zmluva o poskytnutí NFP bola uzatvorená 6.10.2016 s alokáciou 47 019 184,07 EUR (zdroj EÚ).

*Národné projekty*

*V rámci OP KŽP je plánovaná implementácia 6 národných projektov OP KŽP. Monitorovacím výborom pre OP KŽP bolo schválených 5 zámerov národných projektov, jeden zámer národného projektu nebol do 31.12.2016 predložený na schválenie MV pre OP KŽP.* Plánovaný objem alokácie národných projektov v rámci OP KŽP je cca 3 % z celkovej alokácie, čo predstavuje okolo 94,46 mil. € (EÚ zdroj). Celkovo je možné konštatovať, že národné projekty v rámci OP KŽP len dopĺňajú dopytovo orientované projekty, prostredníctvom ktorých budú vo významnej miere implementované ciele OP KŽP.

*Národný projekt Zelená domácnostiam (PO 4, IP 4.1)*

V rámci prebiehajúcej 1. fázy NP Zelená domácnostiam boli k 31.12.2016 predložené žiadosti o poskytnutie zálohovej platby a priebežné platby vo výške NFP 13 513 160,54 €, pričom uhradené boli žiadosti vo výške 13 508 939,68 €. Výška uhradených žiadostí predstavuje 30 % zmluvne viazaného NFP, čo je v priamej úmere k plánovanej dĺžke realizácie projektu do 31.12.2018. Prostredníctvom NP Zelená domácnostiam bolo v rámci 5. kôl podporených 3 556 inštalácií malých zariadení na využívanie OZE v domácnostiach v menej rozvinutých regiónoch SR a ďalších 251 zariadení v Bratislavskom samosprávnom kraji. Vďaka podpore môžu domácnosti využívať kotly na biomasu, tepelné čerpadlá a slnečné kolektory zabezpečujúce výrobu tepla a fotovoltické systémy na výrobu elektriny. V 1. fáze je do konca roku 2018 k dispozícii 45 miliónov €, pričom celková výška podpory na inštaláciu malých zariadení OZE predstavuje 115 mil. € (zdroj EÚ a ŠR).

Národné projekty, ktorých zámery boli schválené MV OP KŽP (výška alokácie za EÚ zdroj):

* Zlepšovanie informovanosti a poskytovanie poradenstva v oblasti zlepšovania kvality životného prostredia na Slovensku (PO 1, PO 2, IP 1.1, IP 1.2, IP 1.3, IP 1.4, IP 2.1) – 22,14 mil. € - SAŽP,
* Žiť energiou – 25 mil. € (PO 4, IP 4.4) - SIEA,
* Odborne o energii – 6,2 mil. € (PO 4, IP 4.4) - SIEA,
* Rozšírenie monitorovania energetickej efektívnosti (PO 4, IP 4.4) – 3,8 mil. €.

Pre tieto 4 národné projekty neboli k 31.12.2016 vyhlásené písomné vyzvania, a to aj z dôvodu, že v priebehu roka 2016 bola pozastavená príprava národných projektov, čo malo tiež vplyv na oneskorenie ich prípravy a vyhlasovanie písomných vyzvaní. Zároveň z dôvodu časového posunu došlo aj k spresneniam zamerania národného projektu Zlepšovanie informovanosti a poskytovanie poradenstva v oblasti zlepšovania kvality životného prostredia na Slovensku a k zníženiu celkovej výšky finančných prostriedkov potrebných na realizáciu navrhovaných aktivít.