

**Riadiaci orgán pre Operačný program Kvalita životného prostredia**

**Podklad k bodu č. 5 programu**

**4. zasadnutia Monitorovacieho výboru**

**pre Operačný program Kvalita životného prostredia**

**Návrh revízie OP KŽP**

* Členom MV sa predkladá na schválenie

(článok 2 ods. 3 písm. f) štatútu MV)

****

Ministerstvo životného prostredia SR, ako Riadiaci orgán (RO) pre Operačný program Kvalita životného prostredia (OP KŽP), navrhuje a predkladá členom Monitorovacieho výboru pre OP KŽP (monitorovací výbor) na schválenie zmenu operačného programu. Zmena OP KŽP spočíva v **presune finančných prostriedkov medzi oblasťami intervencie v rámci investičnej priority *1 Investovanie do sektora odpadového hospodárstva*** *s cieľom splniť požiadavky environmentálneho acquis Únie a pokryť potreby, ktoré členské štáty špecifikovali v súvislosti s investíciami nad rámec uvedených činností* prioritnej osi 1 Udržateľné využívanie prírodných zdrojov prostredníctvom rozvoja environmentálnej infraštruktúry. Konkrétne ide o **presun finančných prostriedkov medzi nasledovnými oblasťami intervencií**, vzťahujúcimi sa na odpadové hospodárstvo:

* **017 - Nakladanie s domovým odpadom (vrátane opatrení na minimalizáciu, triedenie, recykláciu) (ďalej aj 017),**
* **018 - Nakladanie s domovým odpadom (vrátane opatrení na mechanické biologické spracovanie, tepelné spracovanie, spaľovanie a skládkovanie) (ďalej aj 018) a**
* **019 Nakladanie s komerčným, priemyselným, alebo nebezpečným odpadom (ďalej aj 019).**

Celková suma zdrojov alokovaných spolu na všetky uvedené oblasti intervencie (017, 018, 019), a teda celkovo na oblasť odpadového hospodárstva (t.j. investičnú prioritu 1) sa pritom nemení.

V súlade s článkom 96 odsek 10 Nariadenia Európskeho parlamentu a Rady (EÚ) č. 1303/2013 (ďalej len „všeobecné nariadenie“) patrí medzi **prvky operačného programu, za ktoré zodpovedá členský štát**, aj prvok uvedený v čl. 96 odseku 2 prvom pododseku písmene c) bode v), ktorým sú ***„zodpovedajúce kategórie intervencie na základe nomenklatúry prijatej Komisiou a orientačné rozdelenie plánovaných prostriedkov“***.

V súlade s článkom 96 odsekom 11 všeobecného nariadenia to znamená, že na tento prvok sa nevzťahuje rozhodnutie Európskej komisie (Komisia), preto jeho zmenu je možné vykonať rozhodnutím riadiaceho orgánu. V súlade s princípom partnerstva a transparentnosti a podľa článku 2 odsek 3 bod f) Štatútu monitorovacieho výboru RO predkladá navrhovanú zmenu prvkov operačného programu na schválenie monitorovaciemu výboru.

Po schválení návrhu zmeny OP KŽP a vydaní rozhodnutia zo strany RO bude RO oficiálne informovať Komisiu o rozhodnutí o zmene uvedených prvkov operačného programu, na ktoré sa nevzťahuje rozhodnutie Komisie, a to do jedného mesiaca od dátumu prijatia tohto rozhodnutia o zmene.

**Východiská a zdôvodnenie návrhu:**

Návrh presunu finančných prostriedkov medzi oblasťami intervencií vychádza z analýzy schválených, resp. zazmluvnených žiadostí o nenávratný finančný príspevok v oblasti odpadového hospodárstva, z analýzy zverejnených výziev a predložených žiadostí o nenávratný finančný príspevok, z indikatívneho harmonogramu výziev na rok 2017 - v.3, ako aj z výsledkov externého Hodnotenia aktuálneho stavu implementácie OP KŽP (k referenčnému termínu 28.02.2017).

* **Potreby na jednotlivé oblasti intervencie v rámci vyhlásených výziev**

K uvedenému dátumu boli v rámci špecifického cieľa *1.1.1 Zvýšenie miery zhodnocovania odpadov so zameraním na ich prípravu na opätovné použitie a recykláciu a podpora predchádzania vzniku odpadov* ukončené, t.j. **uzatvorené dve výzvy, pri ktorých sa skončil proces administratívneho overovania a väčšina žiadostí je už zazmluvnená.**

V prvej výzve s kódom OPKZP-PO1-SC111-2016-10 (ďalej aj „10. výzva“) bolo schválených 117 žiadostí o poskytnutie nenávratného finančného príspevku v sume 48 619 430 EUR (zdroj EÚ) a z toho len jeden projekt v oblasti intervencie 018 v objeme 3 568 300 EUR (zdroj EÚ). V druhej výzve s kódom OPKZP-PO1-SC111-2016-11 (ďalej aj „11. výzva“) bolo schválených 51 žiadostí v sume 31 546 375 EUR (zdroj EÚ), všetky v rámci oblasti intervencie 017.

***Tabuľka č. 1*** obsahuje údaje o rozdelení finančných prostriedkov podľa oblastí intervencií 017, 018 a 019 (v súlade s údajmi v texte OP KŽP) a   
o všetkých schválených projektoch.

*Tabuľka č. 1: Rozdelenie alokácie na oblasti intervencie v rámci uzatvorených výziev v EUR (EÚ zdroj)*

|  |  |  |  |  |
| --- | --- | --- | --- | --- |
| Oblasť intervencie  (kód) | Alokácia na oblasť intervencie  (v OP KŽP) | Ukončené výzvy | | Schválené projekty |
| 10. výzva | 11. výzva |
| 017 | 145 810 087 | 45 051 130 | 31 546 375 | 76 597 505 |
| 018 | 5 357 517 | 3 568 300 | - | 3 568 300 |
| 019 | 251 715 162 | - | - | - |
| **Spolu** | **402 882 766** | **48 619 430** | **31 546 375** | **80 165 805** |

K 31. 05. 2017 sú vyhlásené **štyri otvorené výzvy** v objeme 161 mil. EUR (EÚ zdroj). Z toho dve výzvy sa venujú minimálne dvom oblastiam intervencií (najmä 017 a 019). Čerpanie v rámci oblastí intervencií možno v súčasnosti iba predpokladať, a to na základe zazmluvnených alebo na základe predložených projektov. Konkrétne ide o tieto výzvy:

* Výzva s kódom OPKZP-PO1-SC111-2016-12 (ďalej aj „12. výzva“), v rámci ktorej bola predložená jedna žiadosť na zavedenie informačného systému odpadového hospodárstva žiadateľa MŽP SR, je v súčasnosti v procese administratívneho overovania. Výška žiadaných finančných prostriedkov z EÚ zdrojov je 15 986 769 EUR.Keďže informačný systém pokrýva nakladanie s nebezpečnými aj nie nebezpečnými odpadmi, komunálnymi aj priemyselnými odpadmi, je v žiadosti uvedené, že sa týka oblastí intervencií 017, 018 a 019, pričom rozdelenie finančných prostriedkov medzi oblasti intervencie je vykonané rovnomerne po tretinách.
* Výzva s kódom OPKZP-PO1-SC111-2016-15 (ďalej aj „15. výzva“) je zameraná na prípravu na opätovné použitie a recykláciu nebezpečných odpadov. Nakoľko najvýznamnejším producentom nebezpečného odpadu je priemyselná sféra, výzva je zaradená do oblasti intervencie 019.
* Výzva s kódom OPKZP-PO1-SC111-2016-16 (ďalej aj „16. výzva“) je výzva zameraná na dve oblasti intervencií 017 a 019. Predpoklad rovnomerného rozdelenia medzi obe oblasti intervencie vychádza z pomeru doteraz prijatých žiadostí, ktorý je 50 % na oblasť intervencie 017 a  50 % na oblasť intervencie 019. Uvedené rozdelenie vychádza z Hodnotenia aktuálneho stavu implementácie OP KŽP.
* V zmysle indikatívneho harmonogramu zverejňovania výziev, ministerstvo vyhlásilo v máji 2017 výzvu s kódom OPKZP-PO1-SC111-2017-23 (ďalej aj „23. výzva“) zameranú na predchádzanie vzniku biologicky rozložiteľných komunálnych odpadov. Výzva svojím zameraním spadá do oblasti intervencie 017.

V rámci *tabuľky č. 2* sú uvedené alokácie na jednotlivé výzvy v ich predpokladanom rozdelení podľa oblastí intervencií.

Uvedená tabuľka je zároveň doplnená aj o údaje za finančný nástroj (ďalej aj „FN“), ktorý predstavuje návratnú formu pomoci. Zdroje na poskytnutie návratnej formy pomoci prostredníctvom finančného nástroja (Slovak Investment Holding) už boli poskytnuté prijímateľovi –   
SZRB Asset Management, a.s.. Čo sa týka implementácie FN, v druhom kvartáli roku 2017 bude prebiehať príprava verejného obstarávania na ekvitné finančné nástroje na podporu odpadového hospodárstva a obnoviteľných zdrojov energie, ktorých pôvodný výberový proces na finančných sprostredkovateľov bol zastavený. Preto doteraz nebol predložený žiadny projekt a nenastalo ešte reálne čerpanie. Sumy oblastí intervencií pri FN boli preto prepočítané na základe cieľových hodnôt ukazovateľov „Zvýšená kapacita pre triedenie komunálnych odpadov“ (spadá do oblasti intervencie 017) a „Zvýšená kapacita pre zhodnocovanie odpadov“ (spadá do viacerých oblastí intervencie, ale možno predpokladať, že to bude prioritne 019, keďže FN je zameraný primárne na podnikateľskú sféru), ktoré boli stanovené v zmluve medzi RO a SZRB Asset Management a Slovak Investment Holding, a.s.

*Tabuľka č. 2: Predpokladané rozdelenie alokácie v rámci otvorených výziev a finančného nástroja v EUR (EÚ zdroj)*

|  |  |  |  |  |  |  |
| --- | --- | --- | --- | --- | --- | --- |
| Oblasť intervencie | Otvorené výzvy, predpokladané rozdelenie oblastí intervencie | | | | | Potreba prostriedkov na aktuálne vyhlásené výzvy |
| Kód | 12. výzva\* | 15. výzva | 16. výzva | 23. výzva | FN |
| 017 | 5 328 923 | - | 50 000 000 | 5 000 000 | 25 084 868 | 85 413 791 |
| 018 | 5 328 923 | - | - |  |  | 5 328 923 |
| 019 | 5 328 923 | 40 000 000 | 50 000 000 |  | 31 926 196 | 127 255 119 |
| **Spolu** | **15 986 769\*** | **40 000 000** | **100 000 000** | **5 000 000** | **57 011 064** | **217 997 833** |

Poznámka: \*Výzva bola vyhlásená v objeme 16 mil. EUR. V rámci výpočtov sa počíta s výškou požadovaného financovania za Kohézny fond z predloženej žiadosti o nenávratný finančný príspevok.

* **Potreby na jednotlivé oblasti intervencie v súvislosti s cieľmi Slovenskej republiky v oblasti odpadového hospodárstva**

**Oblasti intervencie 017 a 018 a im prislúchajúce alokácie finančných prostriedkov sú určené na aktivity v oblasti nakladania s komunálnym** (tzv. domovým) **odpadom.**

Cieľom odpadového hospodárstva v oblasti komunálnych odpadov je do roku 2020 zvýšiť prípravu na opätovné použitie a recykláciu odpadu z domácností ako papier, kov, plasty a sklo a podľa možnosti z iných zdrojov, pokiaľ tieto zdroje obsahujú podobný odpad ako odpad z domácností, najmenej na 50 % podľa hmotnosti. Zároveň, na základe požiadaviek smernice 1999/31/ES o skládkach odpadu, platí pre biologicky rozložiteľné komunálne odpady cieľ do roku 2020 znížiť množstvo skládkovaných biologicky rozložiteľných komunálnych odpadov na 35 % z celkového množstva (hmotnosti) biologicky rozložiteľných komunálnych odpadov (ďalej aj „BRKO“) vzniknutých v roku 1995. Základným predpokladom pre zvýšenie miery prípravy pre opätovné použitie a recyklácie komunálnych odpadov, resp. zníženie množstva komunálnych odpadov zneškodňovaných skládkovaním je zavedený efektívny systém triedeného zberu komunálnych odpadov, na ktorý nadväzujú dostatočné recyklačné kapacity.

Slovenská republika dlhodobo patrí k tým krajinám Európskej únie, ktoré majú vysoký podiel zneškodňovaného komunálneho odpadu skládkovaním. Aj keď v rámci podpory triedeného zberu komunálnych odpadov nie je možné žiadať finančné prostriedky na nákup zberných nádob a zberových vozidiel pre tie zložky komunálnych odpadov, na ktoré sa vzťahuje rozšírená zodpovednosť výrobcov, podpora budovania zberných dvorov a triedenia komunálnych odpadov výraznou mierov prispieva k zníženiu množstva skládkovaných odpadov, čím sa šetria prírodné zdroje a predchádza sa znečisťovaniu životného prostredia. Významný problém pre obce predstavuje nakladanie s BRKO. Podpora budovania zberných dvorov, v ktorých občania môžu odovzdať vytriedené zložky komunálnych odpadov, znižuje riziko tvorby čiernych skládok a prispieva k zvýšeniu recyklácie vytriedených zložiek komunálnych odpadov.

OP KŽP je preto zameraný aj na podporu triedenia a zhodnocovania BRKO. V zmysle hierarchie odpadového hospodárstva Ministerstvo životného prostredia SR prispieva k predchádzaniu vzniku BRKO podporou nákupu kompostérov pre domácnosti. Ministerstvo životného prostredia SR v snahe zabezpečiť plnenie požiadaviek právnych predpisov EÚ a SR v oblasti odpadového hospodárstva naplánovalo v roku 2017 vyhlásenie piatich výziev so zameraním na predchádzanie vzniku BRKO, podporu triedeného zberu komunálnych odpadov a zhodnocovania biologicky rozložiteľných odpadov.

* **Potreby na jednotlivé oblasti intervencie v rámci plánovaných výziev na dosiahnutie stanovených cieľov**

**Na podporu podnikateľov, predovšetkým zberových spoločností, ktoré realizujú triedený zber komunálnych odpadov**, bude zameraná výzva s indikatívnou výškou finančných prostriedkov 10 mil. EUR, **v tabuľke č. 3 uvedená pod písmenom A**. Táto výzva svojím zameraním spadá do oblasti intervencie 017.

MŽP SR ďalej plánuje, zatiaľ ako jediný riadiaci orgán, zverejniť **výzvu zameranú na podporu najmenej rozvinutých okresov**. Predmetom podpory budú projekty zamerané na zefektívňovanie triedeného zberu a zhodnocovania BRKO, ktoré sú uvedené vo vládou SR schválených akčných plánoch najmenej rozvinutých okresov (ďalej aj „NRO“). Na základe projektových zámerov uvedených v akčných plánoch môžeme predpokladať, že oprávnení prijímatelia pripravujú projekty zamerané aj na mechanicko-biologickú úpravu zmesového komunálneho odpadu. Predpokladaná suma pripravovaných projektov je vo výške 6,97 mil. EUR. Indikatívna výška finančných prostriedkov vyčlenených na výzvu predstavuje sumu 25 mil. EUR a jej rozdelenie podľa oblastí intervencii je uvedené ***v tabuľke č. 3 v stĺpci B****.*

Výzvy zamerané na riešenie problematiky triedeného zberu a zhodnocovania komunálnych odpadov, v rámci ktorých sú oprávnení prijímatelia mestá, obce prípadne ich združenia, patria medzi výzvy s najväčším záujmom o získanie finančného príspevku, a teda sú to výzvy s najväčšou absorpčnou schopnosťou. V rámci výzvy č. 10 bolo predložených 204 projektov pričom schválených mohlo byť len 117 a v rámci výzvy č. 11 bolo predložených 131 a schválených 51 projektov. Preto okrem podpory najmenej rozvinutých regiónov plánuje ministerstvo zverejniť takto zameranú **výzvu aj pre okresy, ktoré nespadajú do kategórie najmenej rozvinutých okresov**. Indikatívna výška finančných prostriedkov alokovaných na výzvu je 25 mil. EUR. Výzva je uvedená ***v tabuľke č. 3 v stĺpci C.***

S cieľom zvýšiť množstvo zhodnocovaných biologicky rozložiteľných odpadov a podporiť alternatívne formy výroby tepla a elektrickej energie MŽP SR pripravuje **výzvu zameranú na rekonštrukciu a vybudovanie bioplynových staníc na báze biologicky rozložiteľného odpadu**. Indikatívna alokácia na výzvu predstavuje sumu 10 mil. EUR. Výzva je uvedená ***v tabuľke č. 3 v stĺpci D****.*

***V tabuľke č. 3*** je uvedené aj predpokladané rozdelenie alokácie na dopytovo orientovanú výzvu na informačné aktivity v rozdelení podľa návrhu Hodnotenia aktuálneho stavu implementácie OP KŽP (***stĺpec E***) a rozdelenie národného projektu na informačné aktivity (***stĺpec F***).

Zároveň je potrebné uviesť, že z dôvodu nedostatku disponibilných finančných prostriedkov na oblasť intervencie 017 nebolo možné na už vyhlásenú **výzvu na predchádzanie BRKO prostredníctvom nákupu kompostérov pre domácnosti** (23. výzva) alokovať zdroje v objeme   
20 mil. EUR, tak ako to bolo plánované v indikatívnom harmonograme na rok 2016, ale iba v sume 5 mil. EUR. Predchádzanie vzniku BRKO nákupom kompostérov pre domácnosti predstavuje najvyšší stupeň nakladania s odpadmi v zmysle hierarchie odpadového hospodárstva a zároveň je o nákup kompostérov  zo strany obcí a združení obcí veľký záujem, prezentovaný aj Združením miest a obcí Slovenska, ktoré považuje za nutné navýšiť súčasnú alokáciu výzvy na pôvodne plánovaný objem. Preto, na základe schválenia návrhovaného presunu finančných prostriedkov medzi oblasťami intervencie, RO pre OP KŽP plánuje zvýšiť alokáciu na 23. výzvu o 15 mil. EUR na pôvodne plánovanú alokáciu 20 mil. EUR. Suma 15 mil. EUR, o ktorú sa plánuje navýšiť alokácie 23. výzvy, je uvedená ***v tabuľke č. 3 v stĺpci G****.*

*Tabuľka č. 3: Výzvy plánované v indikatívnom harmonograme výziev na rok 2017 v EUR (EÚ zdroj)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Oblasť intervencie | Aktivita B - podpora triedeného zberu komunálnych odpadov (pre podnikateľov) - *schéma regionálnej štátnej pomoci* | Aktivita B - podpora najmenej rozvinutých okresov - *mimo schémy štátnej pomoci a schéma pre miestne infraštruktúry* | Aktivita B - zhodnocovanie,  najmä recyklácia,  nie nebezpečných odpadov a triedený zber komunálnych odpadov - *mimo schémy štátnej pomoci a schéma pre miestne infraštruktúry* | Aktivita B - bioplynové stanice na báze odpadu *- schéma štátnej pomoci* | Informačné aktivity - dopytovo orientovaná výzva | Informačné aktivity -vyzvanie na národný projekt SAŽP | Navýšenie alokácie 23. výzvy – domové kompostéry | Potreba prostriedkov na plánované výzvy a vyzvanie |
|  | **A** | **B** | **C** | **D** | **E** | **F** | **G** |  |
| 017 | 10 000 000 | 18 030 000 | 25 000 000 | - | 536 212 | 3 463 788 | **15 000 000** | **72 030 000** |
| 018 | - | 6 970 000 | - | - | 416 667 | - |  | **7 386 667** |
| 019 | - | - | - | 10 000 000 | 120 194 | 45 267 |  | **10 165 461** |
| **Spolu** | **10 000 000** | **25 000 000** | **25 000 000** | **10 000 000** | **1 073 073** | **3 509 055** | **15 000 000** | **89 582 128** |

Na základe údajov uvedených v tabuľkách č. 1, 2 a 3 sú v ***tabuľke č. 4*** zosumarizované potreby, nedostatok a návrh na presun finančných prostriedkov v rámci oblastí intervencií 017, 018 a 019 v OP KŽP.

*Tabuľka č. 4: Sumarizácia potreby presunu finančných prostriedkov na oblasti intervencie v EUR (EÚ zdroj)*

|  |  |  |  |  |  |  |  |
| --- | --- | --- | --- | --- | --- | --- | --- |
| Oblasť intervencie | Alokácia na oblasť intervencie  (v OP KŽP) | Schválené/ zazmluvnené projekty  (tab. 1) | Potreba prostriedkov na aktuálne vyhlásené výzvy  (tab. 2) | Potreba prostriedkov na výzvy plánované  v harmonograme  (tab. 3) | Nedostatok prostriedkov | Návrh  zmeny OP KŽP | Zostatok disponibilných zdrojov po návrhu |
| **A** | **B** | **C** | **D** | **E** | **F = B – C – D - E** | **G** | **H = G – C - D - E** |
| 17 | 145 810 087 | 76 597 505 | 85 413 791 | 72 030 000 | - 88 231 209 | 234 041 300 | 4 |
| 18 | 5 357 517 | 3 568 300 | 5 328 923 | 7 386 667 | - 10 926 373 | 16 283 900 | 10 |
| 19 | 251 715 162 | - | 127 255 119 | 10 165 461 | 114 294 582 | 152 557 566 | 15 136 986 |
| **Spolu** | **402 882 766** | **80 165 805** | **217 997 833** | **89 582 128** | **15 137 000** | **402 882 766** | **30 137 000** |
| Návrh presunu | |  |  |  | 99 157 596 |  |  |

**Návrh presunu finančných prostriedkov medzi oblasťami intervencie 017, 018 a 019:**

RO pre OP KŽP navrhuje **znížiť alokáciu v oblasti intervencie 019 Nakladanie s komerčným, priemyselným, alebo nebezpečným odpadom o 99 157 596 EUR** a tieto prostriedky presunúť nasledovne:

* v sume **88 231 213 EUR navýšiť alokáciu na oblasť intervencie 017** Nakladanie s domovým odpadom (vrátane opatrení na minimalizáciu, triedenie, recykláciu),
* v sume **10 926 383** **EUR** **navýšiť alokáciu na oblasť intervencie 018** Nakladanie s domovým odpadom (vrátane opatrení na mechanické biologické spracovanie, tepelné spracovanie, spaľovanie a skládkovanie).

Presunom finančných prostriedkov medzi oblasťami intervencie 017, 018 a 019 nedochádza k zníženiu celkovej alokácie vyčlenenej na oblasť odpadového hospodárstva v OP KŽP (tabuľka č. 4 stĺpec B a G). **Zároveň presun nebude mať negatívny dopad na plnenie cieľových hodnôt ukazovateľov**, keďže ukazovateľ „Zvýšená kapacita pre triedenie komunálnych odpadov“ je napĺňaný prostredníctvom projektov spadajúcich do oblasti intervencie 017 a ukazovatele „Zvýšená kapacita pre zhodnocovanie odpadov“ a „Zvýšená kapacita recyklácie odpadov“ sú napĺňané projektmi spadajúcimi do všetkých troch oblastí intervencií.

Pokiaľ ide o aktuálne informácie ohľadom predpokladu napĺňania cieľových hodnôt vyššie uvedených ukazovateľov, v prípade ukazovateľa „Zvýšená kapacita pre triedenie komunálnych odpadov“ s cieľovou hodnotou 21 579 t/rok by na základe zazmluvnených projektov v rámci   
10. a 11. výzvy jeho cieľová hodnota mohla byť dvojnásobne prekročená. Na vysvetlenie je potrebné uviesť, že prekročenie cieľovej hodnoty je spôsobené zmenou legislatívnych podmienok v dobe po schválení operačného programu. Od 1. 1. 2016 v Slovenskej republike platí nový zákon č. 79/2015 Z. z. o odpadoch a o zmene a doplnení niektorých zákonov. Nový zákon zmenil predovšetkým podmienky v oblasti triedenia komunálnych odpadov, a to zavedením princípu rozšírenej zodpovednosti výrobcov. Na základe uvedeného princípu už obce nenesú priamu zodpovednosť za nakladanie s odpadmi z vyhradených výrobkov, medzi ktoré patria aj odpady z obalov z plastov, skla, kovov a papiera. Preto musela byť podpora zefektívňovania triedeného zberu komunálnych odpadov zameraná na iné zložky, než tomu bolo v predchádzajúcom programovom období. Preto v skutočnosti nedochádza k navyšovaniu existujúcich kapacít pre triedenie zložiek papier, plasty, sklo, kov, ale k vytváraniu nových kapacít na triedenie tých zložiek komunálnych odpadov, ktoré v minulosti neboli triedené. Taktiež metodika výpočtu cieľovej hodnoty uvedeného ukazovateľa v rámci OP KŽP vychádzala z investičnej náročnosti realizovaných projektov triedeného zberu zložiek komunálnych odpadov financovaných z OP ŽP (zameraných najmä na triedenie odpadov z plastov, papiera, skla a kovov) na jednu tonu vytriedeného odpadu. V súčasnosti je však podpora zameraná na triedený zber BRKO, drobného stavebného odpadu, veľkoobjemového odpadu, odpadových olejov atď. Keďže objemová hmotnosť uvedených zložiek komunálnych odpadov je neporovnateľne vyššia ako odpadov z papiera, plastov alebo skla, suma cieľových hodnôt ukazovateľov projektov zazmluvnených v rámci 10. a 11. výzvy prekračuje cieľovú hodnotu OP KŽP. Ak vychádzame iba z doposiaľ zazmluvnených projektov, predpokladaný stav napĺňania cieľovej hodnoty ukazovateľa „Zvýšená kapacita pre zhodnocovanie odpadov“ sa pohybuje na úrovni 30 % a ukazovateľa „Zvýšená kapacita recyklácie odpadov“ na úrovni 16 %, avšak na tieto aktivity sú ešte otvorené výzvy (s celkovou alokáciou 140 mil. EUR) a plánované ďalšie výzvy (s celkovou alokáciou 50 mil. EUR), čo vytvára predpoklad, že plnenie hodnôt uvedených ukazovateľov bude postupne narastať.

RO pre OP KŽP navrhuje v zmysle uvedených skutočností presun finančných prostriedkov medzi oblasťami intervencií v rámci *investičnej priority 1 Investovanie do sektora odpadového hospodárstva s cieľom splniť požiadavky environmentálneho acquis Únie a pokryť potreby, ktoré členské štáty špecifikovali v súvislosti s investíciami nad rámec uvedených činností*, ktorej špecifickým cieľom je *Zvýšenie miery zhodnocovania odpadov so zameraním na ich prípravu na opätovné použitie a recykláciu a podpora predchádzania vzniku odpadov.* Dopad presunu finančných prostriedkov medzi oblasťami intervencií s kódmi 017, 018, 019 na dosahovanie cieľov v oblasti odpadového hospodárstva bude pozitívny. Finančné prostriedky sa presunú z oblasti intervencie 019, ktorej alokácia bola pôvodne o 40 % vyššia než na oblasti intervencie 017 a 018, týkajúce sa komunálneho (tzv. domového odpadu). Finančné prostriedky budú využité práve na oblasti intervencie 017 a 018, kde bol zaznamenaný najvyšší záujem zo strany žiadateľov a kde je aj na základe akčných plánov rozvoja najmenej rozvinutých okresov zvýšená potreba finančných prostriedkov.

|  |  |
| --- | --- |
| Časť OP KŽP dotknutá zmenou | **Navrhovaná zmena znenia Operačného programu Kvalita životného prostredia** |
| str. 76, kapitola 2.1.6 Kategórie intervencie, tabuľka 18 Oblasť intervencie | Pôvodná tabuľka:  Tabuľka 18 Oblasť intervencie   |  |  |  | | --- | --- | --- | | **Dimenzia 1 – Oblasť intervencie** | | | | **Fond** | Kohézny fond | | | **Kategória regiónu** | N/A | | | **Prioritná os** | **Kód** | **Suma (v EUR)** | | 1. Udržateľné využívanie prírodných zdrojov prostredníctvom rozvoja environmentálnej infraštruktúry | **017** | **145 810 087** | | **018** | **5 357 517** | | **019** | **251 715 162** |   Návrh zmeny:  Tabuľka 18 Oblasť intervencie   |  |  |  | | --- | --- | --- | | **Dimenzia 1 – Oblasť intervencie** | | | | **Fond** | Kohézny fond | | | **Kategória regiónu** | N/A | | | **Prioritná os** | **Kód** | **Suma (v EUR)** | | 1. Udržateľné využívanie prírodných zdrojov prostredníctvom rozvoja environmentálnej infraštruktúry | 017 | **234 041 300** | | 018 | **16 283 900** | | 019 | **152 557 566** | |